วันนี้ เราจะมาจับจ่ายใช้สอยกันที่ตลาดกันบ้างนะครับ ที่เมืองไทยส่วนมากจะเป็นตลาดสด ที่มีทั้งอาหารถุงปรุงสำเร็จ ผัก ผลไม้ เนื้อสัตว์ เครื่องปรุง ของใช้ในครัวเรือน เมืองไทยนั้นถือว่ามีตลาดอยู่เยอะมาก ๆ มีเกือบทุกหมู่บ้าน มีตั้งแต่ตลาดสดขนาดใหญ่ลงไปถึงตลาดเล็ก ๆ ตามหมู่บ้านที่อยู่ห่างตัวเมืองออกไป ลักษณะการขายของในตลาด จะเป็นแผงเช่ารายวัน สินค้าที่ขาย ถ้าเป็นพวกพืชผักผลไม้ พ่อค้าแม่ค้าส่วนใหญ่ จะไปรับเองจากสวน ถ้าเป็นเนื้อสัตว์ พ่อค้าแม่ค้าก็จะไปรับเอาที่โรงงานฆ่าสัตว์ แล้วเอามาแยกขายปลีก เนื้อสัตว์ที่ขายปกติจะเป็นเนื้อหมู เนื้อวัว เนื้อไก่ แล้วก็เนื้อปลา นอกจากนี้ก็ยังมีอาหารทะเลต่าง ๆ เช่น หอย ปลาหมึก กุ้ง ซึ่งโซนขายเนื้อสัตว์ กับโซนขายอาหารอื่น ๆ จะแยกออกจากกัน เพราะว่าบริเวณที่ขายเนื้อสัตว์จำเป็นต้องดูแลความสะอาดเป็นพิเศษ อันที่จริงแล้วตลาดสดนั้นพื้นที่จะไม่ค่อยสะอาดเท่าไหร่อยู่แล้ว สำหรับคนวัยทำงานที่เลิกงานในตอนเย็นและไม่มีเวลา ที่จะไปซื้อของสด ไปทำกับข้าวกินเองที่บ้าน ส่วนมาก ก็จะมาหาซื้ออาหารปรุงสำเร็จเรียบร้อยแล้ว ซึ่งจะมีแม่ค้าขายอาหารไทยหลากหลายชนิดอยู่หลาย ๆ ร้าน ให้ได้เลือกซื้อตามใจชอบว่า วันนี้อยากจะกินอะไร ราคาก็ถุงละยี่สิบบาทขึ้นไป ขึ้นอยู่กับต้นทุนของวัตถุดิบ โดยส่วนมากแล้วอาหารทะเลจะมีราคาค่อนข้างแพงกว่าอาหารชนิดอื่น ๆ ไม่ว่าจะเป็นของทะเลสด และของทะเลที่ปรุงเสร็จแล้ว เพราะว่าพื้นที่บางพื้นที่เนี่ย จะอยู่ห่างไกลจากทะเลมาก ๆ ต้องเสียค่าขนส่งในราคาสูง ดังนั้นอาหารทะเลจึงมีราคาค่อนข้างแพง เวลาซื้อปลาเป็นตัวหรือว่าซื้อกุ้ง เราสามารถขอให้แม่ค้าถอดเกล็ดปลา หรือว่า แกะเปลือกกุ้งก็ได้ แม่ค้าใช้เวลาทำเร็วมาก ๆ ประมาณหนึ่งนาที ไม่ต้องรอนาน แม่ค้าอาจจะถามเราว่า เราจะเอาปลาไปทำอะไร เอาไปทอด เอาไปต้ม หรือว่า เอาไปย่าง แม่ค้าจะแนะนำปลาที่เหมาะสมกับกระบวนการทำอาหารที่เราต้องการ หรือว่าแม่ค้าอาจจะถามเราว่า ต้องการจะให้หั่นเนื้อไหม ถ้าเราไม่ต้องการ เราก็บอกว่า ขอเอาเป็นตัวเลย ถ้าเราต้องการ เราสามารถบอกแม่ค้าได้ ให้หั่นให้เลย ข้อดีของการซื้อของในตลาดก็คือ เราสามารถต่อแม่ค้าได้ ขอลดแม่ค้าได้ อาจจะถามว่า ลดได้ไหม แถมได้ไหม ถ้าเราซื้อกับแม่ค้าคนนั้นบ่อย ๆ เขาก็จะลดให้เรา และเขาจะแถมให้เราด้วย อีกสถานที่หนึ่งที่มีลักษณะคล้ายกับตลาดสด และผู้คนนิยมไปกันมากก็คือ ศูนย์การค้า เช่น ห้างบิ๊กซี โลตัส หรือว่า แมคโคร ซึ่งคนจะมาซื้อของใช้อุปโภคบริโภคกันเยอะ สินค้ามันจะมีทั้งอาหารสด อาหารแห้ง พืชผักผลไม้ หรือว่าเนื้อสัตว์ ซึ่งอาหารบางชนิดอาจจะมีการนำเข้าจากต่างประเทศ เช่น ผลิตภัณฑ์จากนม เนย ผลไม้จากเมืองนอก เช่น องุ่น สตรอว์เบอร์รี เชอร์รี กีวี เป็นต้น สินค้านอกจากนี้จะมีของใช้ในชีวิตประจำวัน เช่น สบู่ แชมพู ยาสีฟัน ครีมบำรุงผิว และยังมีของใช้ในครัวเรือน เช่น กระดาษชำระ อาหารสัตว์ ถ้วยชาม กระทะทำอาหาร และอื่น ๆ อีกสารพัดอย่าง ยังไม่หมดเท่านี้นะครับ ยังมีของใช้ไฟฟ้าจำพวก ทีวี ตู้เย็น เครื่องซักผ้า มือถือ คอมพิวเตอร์ พูดง่าย ๆ ก็คือ มีสินค้าตั้งแต่ สากกะเบือยันเรือรบ คือ เรามาที่นี่ที่เดียว ก็ได้สิ่งที่ต้องการเลย เป็นการประหยัดเวลาที่ดีทีเดียว เพราะว่าสินค้ามีอยู่หลากหลายพันรายการ รอให้เราไปเลือกซื้อ ศูนย์การค้ามีข้อดีกว่าตลาดตรงที่ พื้นที่บริเวณสะอาดกว่า สินค้าผ่านการคัดคุณภาพ ราคายุติธรรม ไม่แพง ไม่เอารัดเอาเปรียบคนที่ซื้อจนเกินไป แถมยังมีแอร์เย็น ๆ เวลาเดินซื้อของด้วย นอกจากนี้ยังมีศูนย์อาหาร ซึ่งมักจะมีโซนเครื่องเล่นเด็กรวมอยู่ด้วย แถมยังมี ร้านพิซซ่า ร้านไอศกรีม ร้านเบเกอร์รี แล้วก็มีศูนย์บริการชำระค่างวดต่าง ๆ เช่น ค่าไฟฟ้า ค่าโทรศัพท์มือถือ ดังนั้นในวันหยุดจึงมักจะมีคนเยอะกว่าปกติ เพราะส่วนใหญ่จะมากันเป็นครอบครัว แต่ก็ใช่ว่าศูนย์การค้าจะมีแค่ด้านดีอย่างเดียว ถ้าหากมอง ดี ๆ แล้ว จะพบข้อเสียบางอย่าง เช่น เรื่องคุณภาพสินค้า ความสดใหม่นั้นบางทีจะสู้ตลาดสดไม่ได้ อย่างเช่น จำพวกอาหารผัก ผลไม้ เนื้อปลา เนื้อสัตว์ และอาหารทะเล ซึ่งสินค้าเหล่านี้ถ้าซื้อที่ตลาด จะได้ของที่สดกว่า ปริมาณเยอะกว่า และก็ราคาถูกกว่าด้วย สินค้าบางประเภททางศูนย์การค้าจะติดป้ายลดราคา เราจะเห็นได้ว่าสินค้ามีราคาถูกกว่าเดิมมาก ๆ ถ้าเราสังเกตคุณภาพดี ๆ เราจะพบว่า บางทีสินค้าตัวนั้นอาจจะใกล้หมดอายุแล้ว จึงต้องรีบขายโดยการลดราคาสะบั้นหั่นแหลก เพื่อจูงใจลูกค้า ดังนั้นไม่ว่าเราจะจับจ่ายที่ศูนย์การค้า หรือว่าที่ตลาดสด ต่างก็มีทั้งข้อดีและข้อเสียแตกต่างกันไป ทั้งนี้ขึ้นอยู่กับผู้บริโภคอย่างเรา ๆ ว่า ชอบไปที่ไหน หรือว่าสะดวกที่ไหน เพราะไม่ว่าเราจะซื้อที่ไหนก็ตาม การพิจารณาสินค้าของเรานั้นสำคัญที่สุด ว่าจะได้คุ้มเสียหรือเปล่า